L-anzjani fir-residenzi se jkollhom Wi-Fi fil-kmamar Il-Ministeru għall-Anzjani u l-Anzjanità Attiva għaddej b'ħidma kontinwa biex sal-aħħar ta' Marzu, id-djar tal-anzjani kollha tal-Gvern, ikunu attrezzati bis-servizz tal-wi-fi. Is-servizz se jkun fil-kmamar kollha biex l-anzjani jkunu jistgħu jużaw l-internet fil-privatezza u fil-kumdità ta' kamarthom. L-ewwel dar tal-anzjani li ġiet mgħammra b'wi-fi aċċessibbli minn kull kamra hija dik tal-Imtarfa, li mis-Sibt, il-mija u tlieta u għoxrin anzjan u anzjana li jgħixu f'din id-dar, bdew jużaw l-internet anki mill-kamra tagħhom, u m'għandhomx għalfejn imorru f'post wieħed biex ikellmu lill-qrabathom b'mod virtwali. L-istess servizz se jingħata fid-djar tal-anzjani tal-Furjana, tal-Mosta, tal-Mellieħa, taż-Żejtun, ta' Bormla u f'Zammit Clapp. Il-Kap Eżekuttiv tal-Anzjanità Attiva, Renzo DeGabriele, qal li dan l-investiment kien importanti mmens, speċjalment matul il-pandemija meta ħafna anzjani ħassewhom waħedhom u 'l bogħod mill-familja. F'konferenza tal-aħbarjiet quddiem id-dar tal-Anzjani tal-Mtarfa, il-Ministru Michael Farrugia, qal li fid-djar tal-anzjani kollha se jitjiebu s-servizzi mhux biss dawk ta' diġitalizzazzjoni imma wkoll servizzi għall-kura aħjar.